ROZHODNUTIE KOMISIE
z 22. decembra 2006
o nezaradení dimeténamidu do prílohy I k smernici Rady 91/414/EHS a odňatí povolení pre prípravky na ochranu rastlín obsahujúce túto látku
[oznámené pod číslom K(2006) 6895]
(Text s významom pre EHP)
(2006/1009/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov od oznámenia tejto smernice povoliť uvádzanie na trh prípravkov na ochranu rastlín, ktoré obsahujú účinné látky neuvedené v prílohe I k tejto smernici a ktoré sú už na trhu dva roky po jej oznámení, kým sa tieto látky postupne skúmajú v rámci pracovného programu.
(2)
V nariadeniach Komisie (ES) č. 451/2000 (2) a (ES) č. 703/2001 (3) sa ustanovujú podrobné pravidlá vykonávania druhej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam obsahuje dimeténamid.
(3)
Účinky dimeténamidu na ľudské zdravie a životné prostredie boli posúdené v súlade s ustanoveniami nariadení (ES) č. 451/2000 a (ES) č. 703/2001 na rad použití, ktoré navrhol oznamovateľ. Okrem toho sa v týchto nariadeniach určujú spravodajské členské štáty, ktoré musia Európskemu úradu pre bezpečnosť potravín (EFSA) predložiť príslušné hodnotiace správy a odporúčania v súlade s článkom 8 ods. 1 nariadenia (ES) č. 451/2000. Pre dimeténamid bolo spravodajským členským štátom Nemecko a všetky príslušné informácie boli predložené 16. októbra 2003.
(4)
Hodnotiaca správa bola preskúmaná spôsobom peer review členskými štátmi a EFSA a predložená Komisii 15. decembra 2005 vo forme záveru EFSA týkajúceho sa preskúmania spôsobom peer review účinnej látky dimeténamid z hľadiska posúdenia rizika pesticídov (4). Túto správu preskúmali členské štáty a Komisia v rámci Stáleho výboru pre potravinový reťazec a zdravie zvierat a bola finalizovaná 23. mája 2006 vo forme revíznej správy Komisie týkajúcej sa dimeténamidu.
(5)
Počas hodnotenia tejto účinnej látky sa zistilo viacero problémov. Toto bol najmä prípad týkajúci sa osudu a správania sa tejto účinnej látky v životnom prostredí, ktoré by mohli spôsobiť kontamináciu podzemných vôd z dôvodu vzniku neidentifikovaných degradačných zlúčenín v pôde s možnými ročnými priemernými koncentráciami v pôdnom výluhu vyššími ako 0,1 μg/l. Okrem toho, posúdenie rizika spotrebiteľa sa nemohlo ukončiť z dôvodu nedostatku údajov o spomenutých produktoch rozkladu.
(6)
Komisia vyzvala oznamovateľa, aby predložil svoje pripomienky k výsledkom preskúmania spôsobom peer review a k svojim zámerom ďalej podporovať alebo nepodporovať túto látku. Oznamovateľ predložil svoje pripomienky, ktoré sa dôkladne preskúmali. Napriek rozsiahlej diskusii zostali uvedené otázky nevyriešené a posúdeniami na základe informácií predložených a prehodnotených počas stretnutí odborníkov z EFSA sa neukázalo, že sa môže za navrhovaných podmienok použitia očakávať, že prípravky na ochranu rastlín s obsahom dimeténamidu vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
(7)
Dimeténamid by sa preto nemal zaradiť do prílohy I k smernici 91/414/EHS.
(8)
Do predpísaného obdobia by sa mali prijať opatrenia na zabezpečenie odňatia existujúcich povolení pre prípravky na ochranu rastlín obsahujúce dimeténamid a na zabezpečenie toho, že tieto povolenia sa nebudú obnovovať a že sa pre takéto výrobky nebudú udeľovať nové povolenia.
(9)
Akékoľvek obdobie odkladu na likvidáciu, skladovanie, uvádzanie na trh a využívanie existujúcich zásob prípravkov na ochranu rastlín obsahujúcich dimeténamid, ktoré sú povolené v členských štátoch, by sa malo obmedziť na obdobie maximálne 12 mesiacov, aby sa tieto zásoby využívali maximálne jedno ďalšie vegetačné obdobie.
(10)
Toto rozhodnutie neovplyvňuje žiadne kroky, ktoré Komisia môže v neskoršej etape podniknúť v súvislosti s touto účinnou látkou v rámci smernice Rady 79/117/EHS z 21. decembra 1978, ktorou sa zakazuje uvedenie na trh a používanie prípravkov na ochranu rastlín obsahujúcich určité účinné látky (5).
(11)
Toto rozhodnutie neovplyvňuje predkladanie žiadostí, pokiaľ ide o dimeténamid, v súlade s ustanoveniami článku 6 ods. 2 smernice 91/414/EHS v súvislosti s jeho možným zaradením do jej prílohy I.
(12)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Dimeténamid sa nezaraďuje ako účinná látka do prílohy I k smernici 91/414/EHS.
Článok 2
Členské štáty zabezpečia, že:
a)
povolenia pre prípravky na ochranu rastlín obsahujúce dimeténamid sa odnímu do 22. júna 2007;
b)
od 28. decembra 2006 sa neudelia ani neobnovia žiadne povolenia pre prípravky na ochranu rastlín obsahujúce dimeténamid na základe výnimky uvedenej v článku 8 ods. 2 smernice 91/414/EHS.
Článok 3
Akékoľvek obdobie odkladu udelené členskými štátmi v súlade s ustanoveniami článku 4 ods. 6 smernice 91/414/EHS bude čo najkratšie a uplynie najneskôr dňa 22. júna 2008.
Článok 4
Toto rozhodnutie je určené členským štátom.
V Bruseli 22. decembra 2006